În Republica Moldova sunt un milion de oameni care au și cetățenie română. Ei știu deja ce înseamnă să te bucuri de avantajele de cetățean european și pot vota la alegerile europarlamentare din 9 iunie o forță politică potrivită să lupte cu adevărat pentru integrarea Republicii Moldova în Uniunea Europeană, astfel încât țara să se dezvolte și să beneficieze de fonduri europene.
Alianța Dreapta Unită este singura forță politică ce a inclus în programul pentru alegeri măsuri concrete pentru Republica Moldova. Cătălin Drulă, Eugen Tomac și Ludovic Orban au mers la Chișinău în luna martie să prezinte programul într-un eveniment care a adunat peste 1.000 de persoane care își doresc să locuiască într-o Moldovă europeană.
Ce programe europene poate accesa Republica Moldova cu ajutorul europarlamentarilor Dreapta Unită
Aflați la Chișinău, candidații alianței Dreapta Unită Dan Barna, Cristina Prună, Corina Atanasiu s-au întâlnit cu studenții de la Universitatea de Stat din Moldova și Academia de Științe Economice. Mesajul pe care Dreapta Unită l-a transmis către tinerii din Republica Moldova a fost unul clar și simplu: Moldova nu este singură. USR, PMP și Forța Dreptei, prin europarlamentarii pe care-i vor trimite la Bruxelles, vor face tot posibilul pentru a aduce Moldova în familia europeană și pentru a direcționa cât mai multe fonduri europene pentru construcția de școli, spitale și drumuri în Moldova.
Dreapta Unită susține sporirea participării Republicii Moldova la programe UE precum Horizon Europe, LIFE, EU4Health, Erasmus+ și alte programe care pot schimba viața oamenilor. Prin programul Erasmus+, tinerii din Republica Moldova ar avea șansa să studieze pentru o perioadă într-o altă țară din Uniunea Europeană. Programul Horizon Europe oferă fonduri pentru tranziția digitală și ecologică.
România este a șasea țară ca mărime din UE și trebuie să-și asume un rol mult mai important în stabilirea priorităților și politicilor UE și să renunțe la "sfiala" de care a dat dovadă în cei 17 ani de la aderare. Dacă europarlamentarii pe care îi trimitem în 2024 la Bruxelles vor fi niște profesioniști, vor reuși să aducă mai multe beneficii și pentru România, și pentru Moldova.
Un milion de cetățeni din Republica Moldova se pot opune extremiștilor
Din păcate, în Republica Moldova, la fel ca în România, dezinformarea, manipularea și propaganda Rusiei încearcă să fure viitorul cetățenilor. Europarlamentarii Dreapta Unită vor promova alocarea de fonduri pentru contracararea subversiunilor rusești, pentru consolidarea digitală a infrastructurii critice și înlocuirea sistemelor de telecomunicații de origine rusă.
Cetățenii din Republica Moldova trebuie să știe avantajele pe care le oferă UE: de la fonduri și libertate de mișcare până la democrație și pace. Armatele europene, mai bine integrate în NATO și mai bine pregătite, pot să răspundă împreună provocărilor și să apere granițele Republicii Moldova.
Cetățenii români din Republica Moldova pot avea un rol crucial în alegerile europarlamentare din 9 iunie. Voturile lor pentru o forță politică europeană pot bloca forțele extremiste care vor să ne scoată în afara Europei. Pe 9 iunie, să nu uităm: votul nu este doar un drept, este o responsabilitate față de viitorul României și al Moldovei.